VEGA og CPH:DOX præsenterer

**Plaid plastrer politisk lydtapet og visuals udover VEGA**

*Forsvind ind i den engelske duos indtagende og forstyrrende electrounivers fra det nye album Polymer. De indtager den 26. marts Lille VEGA med liveshow og audio visuals.*

Den engelske duo, Plaid, har altid søgt dristige og emotive veje for deres elektroniske musik. I juni udgav de deres tiende studiealbum, *Polymer*, via Warp Records. Albummets 13 sange er en samling af energiske bangers, der veksler mellem lysende melodier, indadvendte rytmer og hypnotiske teksturer. Sammen skaber de forskellige elementer duoens mest sammenhængende og direkte album til dato.   
  
Når Plaid spiller live, spænder deres shows lige fra moderne klubber som Bloc og Berghain til mere klassiske venues som Sydney Operahuset og Southbank. Til koncerten i VEGA spiller duoen live og med et audiovisuelt show.   
  
*Polymer* dykker ned i temaer som forurening, overlevelse, dødelighed og politik. Den maskinelle rumsteren i sangen ”Meds Fade” formidler medicinens svindende virkning og en tiltagende skarp og grå virkelighed.   
”Drowned Sea” er inspireret af fund af plastik langs kystlinjen og artikler om mikroplastik i fødekæden.   
  
Ed Handley og Andy Turner har som Plaid udfordret og udvidet domænet for elektronisk musik siden, de brød ud af trioen The Black Dog i starten af 90’erne. Nu står duoen side om side med navne som Aphex Twin, Autechre og Nightmares on Wax hos Warp Records. Deres legende tilgang til musikken har sikret samarbejder med Björk og sammenligninger med musikalske kollegaer som Mark Bell, Arca, Haxan Cloak og nyere udgivelser af Skee Mask og Daniel Avery.

**Fakta om koncerten:**

Plaid(UK)

Torsdag d. 26. marts kl. 21.00

Lille VEGA, Enghavevej 40, 1674 København V

Billetpris: 200 kr. + gebyr

Billetsalget starter i dag via vega.dk og Ticketmaster.